**У С Т А В**

**на**

**БЪЛГАРСКА ВЕТРОХОДНА АСОЦИАЦИЯ**

|  |
| --- |
| **Съдържание:**  **Глава първа** - Основни положения  **Глава втора** - Основни цели и средства за постигането им  **Глава трета** - Членство, права и задължения  **Глава четвърта** - Ръководни органи  **Глава пета** - Имущество и финансови средства  **Глава шеста** - Прекратяване и ликвидация  **Глава седма** - Общи положения. Преходни и заключителни разпоредба |
| **Г Л А В А П Ъ Р В А**  **О С Н О В Н И П О Л О Ж Е Н И Я**  **Статут**  **Чл. 1 /1/** Сдружението е юридическо лице с нестопанска цел, отделно от членовете си, учредено съгласно разпоредбите на Закона за юридическите лица с нестопанска цел и решението на учредителното събрание.  /2/ Сдружението отговаря за задълженията си със своето имущество;  /3/ Членовете на сдружението не отговорят лично за неговите задължения, те отговарят пред сдружението за дължимите от тях членски вноски.  **Наименование**  **Чл. 2. /1/** Наименованието на сдружението е **„Българска Ветроходна Асоциация“**, което ще се изписва на латиница **„Bulgarian Sailing Association”. /2/** За краткост наименованието на сдружението в кореспонденцията му може да бъде изписвано с абревиатурата **“БВА”**.  **/3/** Сдружението може да има свое лого, което не може да бъде използвано от трето лице без изрично разрешение.  **Седалище и адрес на управление**  **Чл. 3.** Седалището и адреса на управление на сдружението е: гр. Варна 9000, Морска гара Варна – офис на яхт клуб “ЛЗ яхтинг 1991”.  **Срок**  **Чл. 4.** Сдружението не е ограничено със срок или друго прекратително условие.  **Определяне на дейността**  **Чл. 5. /1/** Сдружението ще осъществява своята дейност в ОБЩЕСТВЕНА ПОЛЗА;  **/2/** Дейността на сдружението, в съответствие с целите и средствата за тяхното постигането е насочена към развитието на ветроходния спорт и разпространението на киловото ветроходство на територията на страната.  **/3/** Сдружението може да представлява Българска Федерация по ветроходство /БФВ/, с оглед постигане на международно сътрудничество с международни субекти във връзка с развитието на киловото ветроходство и ветроходния спорт, по изрично решение на БФВ, при съобразяване с устава на сдружението.  **Принципи**  **Чл. 6. /1/.** Сдружението е изградено и функционира при спазване на следните принципи:  **1.** Доброволност на членството;  **2.** Равнопоставеност на членовете;  **3.** Изборност на ръководните органи и длъжности;  **4.** Финансова самостоятелност на членовете;  **5.** Отчетност и контрол при разпореждане с финансовите средства и активи;  **6.** Координираност, взаимодействие и подкрепа със структурите на Българската федерация по ветроходство.  **7.** Контрол на членовете върху дейността й.  **/2/.** В своята дейност сдружението се ръководи от законите на страната, приетия Устав, решенията на Общото събрание и на Управителния съвет. |
| **ГЛАВА ВТОРА**  **ОСНОВНИ ЦЕЛИ И СРЕДСТВА ЗА ПОСТИГАНЕТО ИМ**  **Основни цели**  **Чл. 7.** Основна цел на сдружението е развитие на ветроходния спорт и разпространението на всички форми и класове на киловото ветроходство в т.ч. хендикапните системи на територията на Република България, както и съдействие за осъществяване на националната политика за развитие на киловото ветроходство.  **Чл. 8.** Сдружението си поставя следните цели:  1. Да съдейства на ветроходните клубове за организирането и провеждането на ветроходни състезания за всички класове на киловите яхти.  2. Да изгради единна медийна и информационна среда, включващо стандартни документи и процедури, които да предостави на ветроходните клубове, с цел по-лесно планиране и провеждане на състезанията.  3. Да консултира клубовете за правилата за провеждането на състезанията както в хендикапните системи така и в другите класове определени в съответните правилници на БВА  4. Да определя формата на провеждане на регионалните и национални регати, като съгласува ежегодно формата на провежданите Държавни първенства с БФВ.  5. Да осигури стандартизиран, лесен и прозрачен достъп на собствениците на килови лодки и ветроходните клубове до различните хандикап системи, както и осигуряването на система от мерене, такава каквато е необходима за всеки от класовете.  6. Да организира семинари и конференции свързани с киловото спортно ветроходство, както и да си партнира с ветроходните клубове в организирането и провеждане на обучения.  **Средства за постигане на целите**  **Чл. 9.** Сдружението постига своите основни цели като използва следните средства:  1. Обединява и координира действията, представлява и защитава членовете си пред институциите, в т.ч. Българската федерация по ветроходство, съдийски комисии и организаторите на състезанията;  2. Сътрудничи с органи и институции, имащи права по функционирането на хендикапни система в страната и чужбина;  3. Разработва и следи за изпълнението на съответните наредби или класни правила, както и тези на хендикапните системи;  4. Следи и информира членовете си за новостите и тенденциите в развитието на отделните класове и хендикапни системи;  5. Води регистър на членовете на сдружението. |
| **ГЛАВА ТРЕТА**  **ЧЛЕНСТВО, ПРАВА И ЗАДЪЛЖЕНИЯ**  **Членство. Придобиване на членство**  **Чл. 10.** Член на сдружението може да бъде всяко физическо или юридическо лице, което отговоря на изискванията на настоящия устав, приема го и активно съдейства за постигането на целите му, като редовно заплаща членския си внос.  **Чл. 11.** Членуването в сдружението е доброволно.  **Чл. 12.** Членството е редовно, почетно и асоциирано.  **Редовен член**  **Чл. 13. /1/** Редовни членове на сдружението могат да бъдат дееспособни физически и юридически лица, които притежават ветроходна килова яхта.  **/2/** За редовен член може да бъде и дееспособно физическо или юридическо лице, което е оправомощено от собственик на ветроходна килова яхта да бъде член на сдружението. В този случай, собственикът на ветроходната яхта не може да кандидатства за член на сдружението, легитимирайки се като неин собственик, освен ако изрично не оттегли оправомощаването.  **/3/** Приемането на редовен член на сдружението се осъществява чрез подаване на писмена молба до Управителния съвет, в която се посочват трите имена на кандидата физическо лице, респ. наименованието на юридическото лице, ЕГН/ ЕИК и адрес за кореспонденция. Към молбата се прилага и препис от документа за собственост на ветроходна яхта, като в случаите по ал. 2 и изрично писмено пълномощно;  **/4/** Управителният съвет разглежда молбата най – късно на следващото си редовно заседание и взема решение, с което одобрява молбата за членство или я отхвърля. Решението се взема с обикновено мнозинство от присъстващите членове на управителния съвет. Решението на Управителния съвет се потвърждава, отменя или изменя от Общото събрание на сдружението. Приемането на членовете става с явно гласуване и обикновено мнозинство от присъстващите.  **Почетен член**  **Чл. 14. /1/** За почетен член на сдружението може да се приеме физическо или юридическо лице с особен принос в развитието, популяризирането и утвърждаването на киловото ветроходство и ветроходния спорт, както и принос към дейността на сдружението и положени усилия за осъществяване на целите и задачите му.  **/2/** По предложение на член на Управителния съвет и след изричното писмено съгласие на лицето, което е предложено за почетен член, управителният съвет на следващото си заседание взема решение за приемането му. Приемането на почетен член става с явно гласуване при обикновено мнозинство от присъстващите.  **/3/** Почетните членове сдружението имат правата и задълженията на редовни членове, като са освободени от задължението за заплащане на членски внос.  **Асоцииран член**  **Чл. 15. /1/** Асоциирани членове могат да бъдат физически и юридически, които не отговарят на условията да бъдат приети за редовни членове, визирани в чл. 13, ал. 1 и ал. 2 от настоящия устав, но дейността им и насочеността им кореспондират с дейността на сдружението, в частност киловото ветроходство и спортното ветроходство.  **/2/** Асоциираните членове могат да участват във всички дейности и мероприятия на сдружението, да получават общодостъпна информация за дейността на сдружението. Асоциираните членове имат право да присъстват на общото събрание без право на глас, респ. тяхното присъствие или отсъствие не се отразява на кворума.  **/3/** Асоциираните членове могат да бъдат избирани за членове на управителния и контролния орган.  **/4/** Асоциираните членове са длъжни да заплащат членски внос, както и да съдействат с дейността си за развитието на сдружението и за постигане на целите му.  **/5/** Приемането на асоцииран член на сдружението се осъществява чрез подаване на писмена молба до Управителния съвет, в която се посочват трите имена на кандидата физическо лице, респ. наименованието на юридическото лице, ЕГН/ ЕИК и адрес за кореспонденция. Управителният съвет разглежда молбата най – късно на следващото си редовно заседание и взема решение, с което одобрява молбата за членство или я отхвърля.  **Чл. 16.** Членството се счита за възникнало от датата на решението за приемане от Управителния съвет.  **Членски внос**  **Чл. 17. /1/** При приемане на редовен и асоцииран член в тридневен срок се дължи встъпителен членски внос, в размер на годишния членски внос. Размерът на годишния членски внос се определя ежегодно с решение на Общото събрание, по предложение на Управителния съвет. Годишният членски внос се дължи до 31 януари на текущата година.  **Права и задължения на членовете**  **Чл. 18.** Всеки член на сдружението има следните права:  1. Да избира и да бъде избиран в ръководните органи на сдружението;  2. Да участва в дейността и управлението на сдружението и да упражнява правото си на един глас в Общото събрание при вземането на решенията, с изключенията посочени в чл. 15 от устава, а именно с изключение на асоциираните членове;  3. Да участват в разработването и приемането на документи на Асоциацията;  4. Да получават необходимата им помощ, свързана с изясняване на правилата и правата им;  5. Да получават текуща информация за всички решения на Общото събрание и Управителният съвет;  6. Да изискват информация за дейността на ръководните органи на Сдружението.  **Чл. 19.** Всеки член на Сдружението е длъжен:  1. Да спазва Устава;  2. Да съдейства за издигане на авторитета на Сдружението и за постигане на набелязаните цели.  3. Да заплаща определения от общото събрание членски внос, с изключението предвидено в чл. 14 от устава, а именно с изключение на почетните членове.  **Прекратяване на членството**  **Чл. 20.** Членството в сдружението се прекратява:  **/1/** С едностранно волеизявление, отправено до Управителния съвет в писмена форма. Управителният съвет разглежда волеизявлението най – късно на следващото си редовно заседание и взема решение с обикновено мнозинство от присъстващите членове. В този случай, членството се счита за прекратено от датата на решението на Управителния съвет. Решението се взима с обикновено мнозинство от присъстващите.  **/2/** При забава за плащане на дължимия встъпителен и/или годишен членски внос в продължение на 2 месеца без да е необходими изрична покана. В този случай се счита, че чрез конклудентни действия, съответният член е прекратил доброволно членството си и същото отпада, считано от датата на решението на Управителния съвет, с което се констатира и установява невнасянето на членския внос. Решението се вземе с обикновено мнозинство от присъстващите членове.  **/3/** При смърт или поставяне под запрещение на физическото лице или прекратяване на юридическото лице.  **/4/**  С решение на Управителния съвет, взето с обикновено мнозинство за изключване при:  1. грубо и системно нарушаване на Устава;  2. неизпълнение на решенията на Общото събрание и Управителния съвет;  3. при поведение несъвместимо с членството в сдружението;  4. поведение уронващо престижа на сдружението;  **/5/** С оттегляне на оправомощаването по смисъла на чл. 13, ал. 2 от Устава. |
| **ГЛАВА ЧЕТВЪРТА**  **РЪКОВОДНИ ОРГАНИ**  **Чл. 21. /1/** Органите на управление на сдружението са:  1.Общото събрание;  2. Управителен съвет;  3. Председател на Управителния съвет;  4. Контрольор / Контролен съвет.  **/2/** По решение на Управителния съвет на сдружението могат да се образуват и други помощни органи в зависимост от потребностите му.  **Общо събрание**  **чл. 22.** Общото събрание е върховен орган на сдружението. То се състои от всичките му членове. Членовете на сдружението участват в Общото събрание лично или чрез представител.  **чл. 23. /1/** Общото събрание се провежда най – малко веднъж годишно – редовно общо събрание, като същото се свиква от Управителния съвет;  **/2/** Извънредно общо събрание може да бъде свикано от Управителния съвет по негова инициатива или по искане на една трета от членовете на сдружението. Ако в последния случай, Управителния съвет в двуседмичен срок не отправи покана за свикване на общото събрание, то се свиква от съда по седалището на сдружението по писмено искане на заинтересуваните членове или натоварено от тях лице.  **Свикване на Общо събрание**  **чл. 24. /1/** Поканата за редовно/ извънредно общо събрание се обявява в Търговския регистър и регистъра за юридически лица с нестопанска цел към Агенция по вписвания по партидата на сдружението най – малко един месец преди насрочения ден. Поканата може да се изпрати и чрез средствата за електронна комуникация.  **/2/** Поканата трябва да съдържа дневния ред, датата, часа и мястото за провеждането на общото събрание, както и по чия инициатива то се свиква.  **Право на сведение**  **чл. 25.** Писмените материали, свързани с дневния ред на общото събрание, трябва да бъдат предоставени на разположение на членовете по седалището и адреса на управление на сдружението, считано от датата на обявяване на поканата до провеждането на заседанието. Те могат да бъдат предоставени членовете на сдружението и чрез средствата за електронна комуникация.  **Кворум**  **чл. 26. /1/** Общото събрание се счита за законно, ако на него присъстват най – малко половината от общия брой редовни и почетни членове. Ако не се явят необходимия брой членове, събранието се отлага за един час по – късно, при същия дневен ред и се счита за законно колкото и членове да се явят.  **/2/** Членовете на Общото събрание участват лично или чрез писмено упълномощено лице. Един пълномощник не може да представлява повече от трима члена на заседание. Преупълномощаване не се допуска.  **Списък на присъстващите**  **чл. 27.** Явилите се членове на Общото събрание избират председател, който ръководи събранието и протоколист. На Общото събрание се изготвя списък на присъстващите членове и техните представители. Членовете и представителите се легитимират и удостоверят присъствието си с подпис, положен в списъка и писмено пълномощно, в случай, че представляват друг член. Списъкът се заверява от председателя на Сдружението и протоколиста на Общото събрание.  **Право на глас**  **чл. 28. /1/** В Общото събрание всеки редовен и почетен член има право на един глас. Асоцииран член няма право на глас;  **/2/** Член или негов представител няма право на глас при решаването на въпроси, отнасящи се до:  1. предявяване на искове срещу него;  2. предприемане на действия или отказ от действия за осъществяване на отговорността му към сдружението;  3. при решаване на въпроси, отнасящи се до него, неговата съпруга или роднини по права линия – без ограничения, по съребрена линия – до четвърта степен или по сватовство – до втора линия включително;  4. юридически лица, в които той е управител/ член на управителен орган или притежаващ повече от 50 % от капитала на юридическото лице.  **Вземане на решения:**  **чл. 29.** Гласуването се извършва явно.  **чл. 30. /1/** Решенията на Общото събрание се взимат с обикновено мнозинство от присъстващите редовни и почетни членове (50 + 1 гласа), с изключение на вземане на решения за изменение и допълване на устава, както и за прекратяване или преобразуване на сдружението, за които е необходимо квалифицирано мнозинство, а именно 2/3 от присъстващите редовни и почетни членове.  **/2/** По въпроси, които не са включени в дневния ред и не са надлежно огласени – не могат да се вземат решения. Изключение е допустимо, само ако важно обстоятелство налага включването на допълнителния въпрос и всички присъстващи редовни и почетни членове са съгласни.  /3/ Решенията на Общото събрание са задължителни за другите органи на сдружението и за всички членове на сдружението;  /4/ Решенията на Общото събрание подлежат на съдебен контрол относно тяхната законосъобразност и съответствие с устава.  **Компетентност**  **Чл. 31.** Общото събрание:  **1.** Приема, изменя и допълва Устава на Сдружението;  **2.** Приема вътрешни правила за дейността и други вътрешни актове на сдружението;  **3.** Взема решения за участие в други организации;  **4.** Взема решения за откриване и закриване на клонове;  **5.** Ревизира решението на Управителния съвет за приемане и изключване на членове, в случай, че подобен въпрос е повдигнат пред него;  **6.** Определя размера на встъпителния и годишния членски внос;  **7.** Определя броя на членовете на Управителния и Контролния орган, избира членовете им и ги освобождава; Избира председател на управителния съвет;  **8.** Приема бюджета на сдружение за текущата година и годишния финансов отчет на сдружението;  **9.** Приема отчетите и докладите на Управителния съвет и Председателя му;  **10.** Отменя решения на останалите ръководни органи, които противоречат на законите, Устава или други вътрешни актове, регламентиращи дейността на Асоциацията;  **11.** Разглежда и решава жалби против решенията на Управителния съвет;  **12.** Освобождава от отговорност членовете на управителния и контролния орган на сдружението;  **13.** Определя организационната структура на сдружението;  **14.** Взема решение за преобразуване или прекратяване на сдружението.  **Протокол**  **Чл. 32. /1/** За заседанията на Общото събрание се води протокол.  **/2/** Протоколът на Общото събрание се подписва от председателя и секретаря на събранието. Към протоколите се прилага списък на присъстващите и документите, свързани със свикването на Общото събрание.  **Управителен съвет**  **Чл. 33.** Сдружението се управлява и представлява от Управителен съвет;  /2/. Управителният съвет на сдружението е постоянно действащ орган. Численият му състав се определя от Общото събрание, но той не може да бъде по – малко от три лица – членове на сдружението. При първоначалното учредяване на сдружението численият състав на сдружението е седем души.  /3/ Мандатът на Управителният съвет е със срок от 3 години. До избиране на нов Управителен съвет, старият продължава да изпълнява функциите си. Членовете на управителния съвет могат да бъдат преизбирани без ограничение.  /4/ Членовете на Управителния съвет са длъжни да изпълняват задълженията си в интерес на сдружението и да пазят тайните му и след като престанат да бъдат членове на сдружението.  **Компетентност**  **Чл. 34.** Управителният съвет на Сдружението:  1. Представлява сдружението и определя рамките на представителната власт на Председателя му;  2. Избира заместник-председател/и  3. Осигурява изпълнението на решенията на Общото събрание, отчита се пред него и направлява, координира и контролира цялостната дейност на Сдружението между общите събрания;  4. Подготвя и внася ежегодно за разглеждане от Общото събрание доклад за дейността на Сдружението;  5. Определя реда и организира извършването на дейностите на сдружението;  6. Изготвя и внася за утвърждаване от Общото събрание проект за бюджета на организацията, ако такъв е необходим;  7. Взема решения за насрочване на Общо събрание;  8. Организира издаването на правилници, наредби и други документи, които са в правомощията на Асоциацията  9. Организира и участва в провеждането на международната дейност на сдружението и я представлява в международните организации;  10. Взема решения за разпореждане с движимото имущество на Асоциацията с квалифицирано мнозинство;  11. Взема решения по всички въпроси, които по закон или съгласно Устава не са в правата на друг орган на сдружението.  12. Изготвя годишен финансов отчет на сдружението.  **чл. 35.** В състава на Управителния съвет може да участва всеки редовен или почетен член на сдружението, който е избран с решение на Общото събрание. Член на Управителния съвет може да бъде и юридическо лице – член на сдружението, като на заседанията на съвета то се представлява от своя законен представител или изрично упълномощено от него физическо лице.  **Свикване и кворум**  **Чл. 36. /1/** Управителният съвет провежда заседания поне веднъж на три месеца. Заседанията се свикват и ръководят от Председателя му, а при негово отсъствие от посочен от него заместник-председател или определен от Управителния съвет член. Свикването се извършва писмено или чрез средства за електронна комуникация.  **/2/.** Заседанията на Управителния съвет са редовни, когато присъстват повече от половината от членовете му. За присъстващо се счита и лицето, с което има двустранна връзка, гарантираща установяването на самоличността му и позволяваща участието в обсъждането и вземането на решения, което се установява в протокола от председателстващия заседанието.  **/3/.** Председателят е длъжен да свика заседание на Управителния съвет и при писмено искане на 1/3 от членовете му. Искането може да бъде отправено писмено или чрез средства за електронна комуникация. Ако заседанието не бъде свикано в седмичен срок от искането, то може да се свика от всеки член на УС.  **/4/.** Управителният съвет може да вземе решение и без да бъде проведено присъствено заседание, ако протоколът за решението бъде подписан без забележки и възражения от всички членове;  **/5/** Решенията на управителния съвет се взимат с явно гласуване и с обикновено мнозинство от присъстващите.  **/6/** На заседанието се води протокол, който се подписва от председателя и от водещия протокола и се свежда до знанието на всички членове на управителния съвет.  **Председател на Управителния съвет**  **Чл. 37. /1/.** Председателят на Управителния съвет представлява Сдружението пред всички държавни и местни органи на властта, ведомства, институции, учреждения, организации, юридически и физически лица и ръководи цялостната дейност, въз основа на предоставените му права от нормативните актове, ръководните органи на сдружението и Устава.  **/2/** Председателят се избира от Общото събрание измежду членовете на управителния съвет с явно гласуване и обикновено мнозинство от членовете с мандат от 3 /три/ години.  **/3/** При оставка или невъзможност да изпълнява задълженията си като Председател повече от шест месеца, тяхното изпълнение се възлага от УС на Зам. Председателя.  **Правомощия**  **чл. 38.** Председателят на сдружението има следните функции:  1. Представлява сдружението;  2. Организира оперативната работа за изпълнение на решенията на Общото събрание и на Управителния съвет;  3. Свиква и ръководи заседанията на Управителния съвет;  4. Открива заседанията на ОС и предлага председателстващ;  5. Разпорежда се с финансовите средства на сдружението в рамките на утвърдения финансов план и бюджет и след като има утвърдително решение на УС за всеки един случай, ако надхвърля сумата от 500 лв.;  6. Изпълнява и други задължения, произтичащи от законите, Устава и решенията на Общото събрание на членовете.  **Заместник председател**  **чл. 39. /1/** Управителния съвет може да избере един или повече заместник председатели.  **/2/** Заместник - председател/ите подпомагат Председателя в неговата дейност, като техните функции се утвърждават от Управителният съвет по предложение на Председателя.  **Контролен орган**  **Чл. 40**. **/1/** Общото събрание може да избера едноличен или колективен контролен орган, респ. - контрольор или контролен съвет;  **/2/** Членове на контролния орган не могат да бъдат избирани и назначавани едновременно в управителния орган на сдружението;  **Чл. 41. /1/** Контролният орган осъществява контрол върху цялостната дейност и финансовото състояние на сдружението.  **/2/.** Контролният орган контролира изпълнението на решенията на Общото събрание, ръководните органи и членовете, като в случай на констатирани нарушения предлага мерки пред Общото събрание за отстраняването им.  **/3/**. Контролният орган отчита дейността си пред Общото събрание, под формата на доклад и предписания за изпълнение.  **/4/**. Контрольорът или представител на колективният контролен орган може да участва в заседанията на Управителния съвет на сдружението с право на съвещателен глас. Председателят на Управителния съвет е длъжен да уведоми Контролният орган за мястото, датата и часа на заседанието три дни предварително. В спешни случаи това може да стане и в деня на заседанието. |
| **ГЛАВА ПЕТА**  **ИМУЩЕСТВО И ФИНАСОВИ СРЕДСТВА**  **Имущество**  **Чл. 42.** Имуществото на сдружението се състои от правото на собственост и други вещни права върху основни и оборотни средства, дарения във връзка с осъществяване на спортна дейност, имуществени вноски от членовете, вземания и други права в зависимост от действащите нормативни актове.  **Източници на средства**  **Чл. 43. /1/** Сдружението осъществява дейността си при пълна финансова самоиздръжка, като набира средства от:  1. Субсидии от държавата, във връзка с осъществяване на спортна дейност, дарения, спонсорство, реклами, помощи и завещания;  2. Предоставени средства от бюджетни организации, независими организации - фондации, агенции, фондове и др.;  3. Членски внос;  4. Доходи от разрешената от закона допълнителна стопанска дейност, във връзка с основните цели и др.  **/2/** По решения на Общото събрание членовете могат да правят допълнителни целеви вноски за постигане на определена цел, определена с Устава или с решение на Общото събрание. В решението си Общото събрание определя целта, размера и начина на събиране на вноските. Решението се взима с мнозинство от 2/3 от членовете на сдружението.  **/3/** Набраните средства с изключение на целевите се изразходват по решение на Управителния съвет за постигане на целите на Сдружението.  **/4/** Сдружението може да създава специални фондове за осигуряване на средства по основните направления на дейността си.  **Чл. 44. /1/** Сключването на заеми и създаване на фондове се решават от Управителния съвет, при спазване на действащите нормативни актове и се одобряват от Общото събрание  **/2/** За безвъзмездното разходване на имущество и парични средства на Сдружението, когато е в полза на роднини по права линия, по съребрена линия до 4 степен и по сватовство до втора степен на членове от органите на Сдружението, е необходимо мотивирано решение, взето от Общото събрание с мнозинство 2/3 от всички членове.  **Чл. 45.** Сдружението може да извършва следната допълнителна стопанска дейност:  1. Организиране на семинари, курсове, международни конференции;  2. Предоставяне на спортни услуги на граждани, приходи от специализирана спортна дейност, такси за правоучастие в състезания;  3. Получаване на приходи от производство и продажба на спортни пособия и принадлежности ;  4. Приходи от реклама, телевизионни и др. права на разпространение;  5. Организиране на курсове за обучение и повишаване на квалификацията на членовете си;  6. Разпореждане с имущество, отдаване под наем на помещения, съоръжения и др.  **/2/** Извършваната стопанска дейност е свързана с целите и предмета на основната дейност, като получения приход се използва единствено и само за постигане на целите на сдружението.  **/3/** Условията и редът за извършването на стопанска дейност са определени от Закона за задълженията и договорите, Търговския закон, Закона за счетоводството, данъчните закони и други релевантни нормативни актове.  **чл. 46.** Дружеството не разпределя печалба. |

|  |
| --- |
| **ГЛАВА ШЕСТА**  **ПРЕКРАТЯВАНЕ**  **Чл. 47.** Сдружението се прекратява:  1. С решение на Общото събрание;  2. С решение на Окръжния съд по седалището на Сдружението, когато:  а/.не е учредена по законния ред;  б/. извършва дейност, която противоречи на закона или е противна на обществения ред или на добрите нрави;  в/. е обявена в несъстоятелност.  **ЛИКВИДАЦИЯ**  **Чл. 48.** **/1/** При вземане на решение за прекратяване на сдружението се извършва ликвидация.  **/2/** Ликвидацията се извършва от Управителния съвет или от определено от него лице.  **/3/** Ако ликвидатор не е определен по реда на ал. 2, както и в случая на чл.31, ал.1, т.1, той се определя от Окръжния съд по седалището на Асоциацията.  **/4/** Относно неплатежоспособността, съответно несъстоятелността, редът за ликвидация и правомощията на ликвидатора се прилагат съответно разпоредбите на Търговския закон.  **чл. 49. /l/**. Ликвидаторът е длъжен по възможност да удовлетвори кредиторите на сдружението от наличните парични средства, а ако това не е възможно - чрез осребряване първо на движимото, а след това на недвижимото имущество на сдружението.  **/2/** Разпределянето на останалото след удовлетворяването на кредиторите имущество се решава от членовете на Сдружението към момента на ликвидацията, формиращи Общото събрание. Ако решение не е било взето до прекратяването на Сдружението, то се взема от ликвидатора.  **/3/** Ако не съществуват лица по ал. 2 или ако те не са определяеми, имуществото преминава върху общината по седалището на сдружението. Общината е длъжна да използва полученото имущество за дейност, възможно най - близка до целта на прекратеното сдружение.  **/4/** Имуществото по предходните алинеи не може да се разпределя, продава или по какъвто и да било начин да се прехвърля на ликвидатор, назначен извън кръга на лицата по ал.2 с изключение на дължимото им възнаграждение.  **/5/** Лицата, придобили имущество в резултат на извършената ликвидация по ал.2 - 4, отговарят за задълженията на прекратеното сдружение до размера на придобитото.  **чл. 50.** След разпределяне на имуществото ликвидаторът е длъжен да поиска заличаване вписването на сдружението. |
| **ГЛАВА СЕДМА**  **ОБЩИ ПОЛОЖЕНИЯ. ПРЕХОДНИ И ЗАКЛЮЧИТЕЛНИ РАЗПОРЕДБИ**  **Отчетност**  **Чл. 51.** Сдружението води задължително следните документи: протоколи за заседанията на Общото събрание и заседанията на Управителния съвет, счетоводна документация, картотека за членовете на сдружението, инвентарна книга.  *Уставът е приет на Общо събрание на „Българска Ветроходна Асоциация", проведено на 29 Юли 2021г. и подлежи на регистриране като юридическо лице с нестопанска цел, осъществяващо дейност в обществена полза.* |

Председател на Управителния съвет:

Павлин Надворни